## Naredba o poduzimanju mjera za sprečavanje širenja i iskorjenjivanju bakterijske paleži - Erwinia amylovora (Burill) Winslow et al.

### NN 97/1995 (1.12.1995.), Naredba o poduzimanju mjera za sprečavanje širenja i iskorjenjivanju bakterijske paleži - Erwinia amylovora (Burill) Winslow et al.

# MINISTARSTVO POLJOPRIVREDE I ŠUMARSTVA

Na temelju članka 12. stavka 1. točke 1., 2., 3., 9., i 11. Zakona
o zaštiti bilja ("Narodne novine", br. 10/94), ministar poljoprivrede
i šumarstva donosi

## NAREDBU

### O PODUZIMANJU MJERA ZA SPREČAVANJE ŠIRENJA I ISKORJENJIVANJU BAKTERIJSKE PALEŽI - ERWINIA AMYLOVORA (BURILL) WINSLOW ET AL.

I.

Radi sprečavanja širenja i iskorjenjivanja bakterijske paleži - Erwinia
amylovora (Burill) Winslow et al., Zavod za zaštitu bilja u poljoprivredi
i šumarstvu Republike Hrvatske (u daljnjem tekstu : Zavod), po nalogu Ministarstva
poljoprivrede i šumarstva (u daljnjem tekstu: Ministarstvo), organizirat
će zdravstvene preglede voćnih nasada i pojedinačnih stabala jabuka, krušaka
i dunja te drugih vrsta koje napada uzročnik bakterijske paleži.

II.

Biljke domaćini bakterijske paleži, prema ovoj naredbi, jesu vrste iz
rodova: merale (Amelanchier spp.), japanske dunje (Chaenomeles spp.), dunjarice
(Cotoneaster spp.), gloga (Crataegus spp.), dunje (Cydonia spp.), japanske
mušmule (Eriobotrya spp.), jabuke (Malus spp.), mušmule (Mespilus spp.),
glogovice (Pyracantha spp.), kruške (Pyrus spp.), oskoruše (Sorbus spp.),
i Stranvaesia spp.

III.

Posjednici biljaka, vrsta navedenih u točki II. ove naredbe, dužni su
ih pregledati, i u slučaju kada posumnjaju na postojanje zaraze, izvijestiti
Ministarstvo koje će dati nalog za službeni pregled, daljnja praćenja i
postupke oko saniranja stanja.

IV.

U slučaju sumnje na postojanje zaraze, uzorci se radi determinacije
dostavljaju na laboratorijsku analizu Zavodu.

V.

Kada Zavod utvrdi postojanje zaraze na određenom nasadu odnosno katastarskoj
čestici, Ministarstvo će:

- narediti vađenje i spaljivanje svih stabala u nasadu u kojem je utvrđena
zaraza na više od 30 % stabala;

- narediti vađenje i spaljivanje zaraženih i susjednih stabala, te svih
sumnjivih stabala, ako je zaraza utvrđena na manje od 30 % stabala u nasadu
odnosno na katastarskoj čestici i zabraniti popunu upražnjenih mjesta u
tim nasadima;

- narediti zdravstvenu kontrolu nasada odnosno katastarskih čestica
u kojima su poduzete mjere uništavanja pojedinačnih stabala tijekom iste
i iduće godine, te uništavanje naknadno otkrivenih zaraženih stabala;

- narediti zdravstvenu kontrolu nasada i pojedinačnih stabala koja se
nalaze do deset kilometara od mjesta na kojem je utvrđena zaraza;

- zabraniti u idućih pet godina podizanje novih nasada vrsta navedenih
u točki II. ove naredbe na katastarskoj čestici na kojoj je posljednji
put utvrđena zaraza;

- zabraniti najmanje deset godina daljnju proizvodnju sadnog materijala
vrsta navedenih u točki II. ove naredbe, od godine od kada je zaraza posljednji
put utvrđena, u nasadu odnosno na katastarskoj čestici.

VI.

Troškove laboratorijskih·analiza koje se obavljaju radi utvrđivanja
uzročnika bakterijske paleži, snosi Ministarstvo.

Za svako iskrčeno i uništeno stablo, na temelju rješenja Ministarstva,
Ministarstvo isplaćuje novčanu naknadu u iznosu 50 kuna po stablu.

VII.

Ova naredba stupa na snagu danom objave u "Narodnim novinama".

Klasa: 011-02/95-01/139

Urbroj: 525-01-95-1

Zagreb, 27. studenog 1995.

Ministar poljoprivrede i šumarstva,

**Matej Janković**, v. r.

Naredba, NN 97/1995-1597
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)